ร.ร.เอกชนหนุนแก้ไขสเปกครุภัณฑ์
ชี้คุณลักษณะที่กำหนดส่วนใหญ่ล้าสมัย อดินันท์ แจงไม่มีใครทำผิด,เมื่อวันที่ 11 ส.ค. นายอดินันท์ ปากบารา เลขาธิการคณะกรรมการส่งเสริมการศึกษาเอกชน (กช.) กล่าวถึงความคืบหน้าโครงการจัดซื้อครุภัณฑ์และอุปกรณ์เพื่อการพัฒนาคุณภาพการศึกษาโดยใช้เทคโนโลยีสารสนเทศในโรงเรียนเอกชน หรือสมาร์ทคลาสรูม ให้กับโรงเรียนในสังกัดสำนักงานคณะกรรมการส่งเสริมการศึกษาเอกชน (สช.) ว่า ในการประชุมคณะกรรมการกช.ครั้งที่ผ่านมาได้หยิบยกเรื่องดังกล่าวขึ้นมาหารือ และเห็นว่าการกำหนดคุณลักษณะครุภัณฑ์ดังกล่าวควรทบทวนให้เกิดความเหมาะสม ประเด็นใดที่เป็นข้อบังคับที่เข้มงวดเกินไป สามารถผ่อนคลายได้หรือไม่ แต่ต้องเป็นไปตามขอบข่ายที่ระเบียบและข้อกฎหมายกำหนด ส่วนการนำเงินอุดหนุนมาใช้ในการจัดซื้อจัดจ้างครุภัณฑ์ในโครงการนี้ถือว่าเป็นเงินที่ไม่ได้อยู่ในระเบียบของสำนักนายกรัฐมนตรี ว่าด้วยเรื่องพัสดุ พ.ศ.2535 ดังนั้น สช.จึงโอนเงินไปให้โรงเรียนดำเนินการจัดซื้อจัดจ้างได้ แต่ สช.จะมีคณะกรรมการลงไปตรวจสอบให้เกิดความโปร่งใส,แม้จะมีโรงเรียนดำเนินการจัดซื้อจัดจ้างครุภัณฑ์ในโครงการดังกล่าวไปแล้วบางส่วน แต่ไม่ได้ถือว่ามีการกระทำความผิด เพราะคุณลักษณะครุภัณฑ์ที่กำหนดไปก่อนหน้านั้นไม่มีข้อบกพร่อง เพียงแต่มีเสียงทักท้วงต้องการให้ผ่อนคลายในบางเรื่องเท่านั้น โรงเรียนไหนซื้อแล้วก็แล้วไป ส่วน โรงเรียนจะพูดคุยกับบริษัทที่ได้รับการจัดซื้อจัดจ้างเพื่อขอสินค้าตามคุณลักษณะใหม่ที่ สช.กำลังทบทวนอยู่ได้หรือไม่นั้น เป็นเรื่องที่ทางโรงเรียนจะต้องไปเจรจากับบริษัทคู่สัญญาเอง ยืนยันว่าเวลานี้ยังไม่มีการทุจริต เพราะจนถึงขณะนี้ยังไม่ได้มีการจ่ายเงินให้กับบริษัทใด เลขาธิการ กช. กล่าวและว่า ส่วนกรณีที่มีกระแสข่าวว่ามีบริษัทเอกชนรายหนึ่งพยายามล็อบบี้โรงเรียนให้จัดซื้อสินค้าของตัวเอง หากไม่จัดซื้อจะมีปัญหาเรื่องเงินอุดหนุนจาก สช.นั้น ตนไม่ทราบและไม่เคยได้ยินเรื่องนี้ ถ้ามีจริงขอให้โรงเรียนแจ้งข้อมูลมาที่ตนได้โดยตรง,ผู้สื่อข่าวรายงานว่า จากการสอบถามไปยังผู้บริหารโรงเรียนเอกชนที่ได้รับการจัดสรรเงินอุดหนุนให้จัดซื้อครุภัณฑ์ในโครงการดังกล่าว พบว่าส่วนใหญ่เห็นด้วยที่จะให้มีการทบทวน ปรับปรุง แก้ไขคุณลักษณะของครุภัณฑ์สมาร์ทคลาสรูม เนื่องจากเห็นว่ามีสเปกที่ล้าสมัย และมีเพียงไม่กี่ยี่ห้อที่สามารถเข้าร่วมการแข่งขันได้ ที่สำคัญยี่ห้อที่เป็นความต้องการของตลาดส่วนใหญ่ไม่สามารถเข้าร่วมแข่งขันได้ เพราะมีสเปกไม่ตรงกับคุณลักษณะที่กำหนด.
เมื่อวันที่ 11 ส.ค. นายอดินันท์ ปากบารา เลขาธิการคณะกรรมการส่งเสริมการศึกษาเอกชน (กช.) กล่าวถึงความคืบหน้าโครงการจัดซื้อครุภัณฑ์และอุปกรณ์เพื่อการพัฒนาคุณภาพการศึกษา
ทีมข่าวการศึกษา,อดินันท์ ปากบารา,โครงการจัดซื้อครุภัณฑ์,โรงเรียนเอกชน,สมาร์ทคลาสรูม,ความคืบหน้า,จัดซื้อจัดจ้าง,ข่าว,ข่าวการศึกษา,ไทยรัฐฉบับพิมพ์